DA Den Europæiske Unions Tidende C 351/24

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 351/12)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012.

»CARCIOFO SPINOSO DI SARDEGNA«

EU-nr.: IT-PDO-0105-01325 — 7.4.2015

BOB ( X ) BGB ( )

1. Ansøgende sammenslutning og legitim interesse

Consorzio di Tutela del Carciofo Spinoso di Sardegna D.O.P. Corso Europa 33 07039 Valledoria (SS) ITALIEN Tlf./Fax +39 079582248 E-mail: carcspindisardegna@tiscali.it

Consorzio di Tutela (beskyttelseskonsortiet) for »Carciofo Spinoso di Sardegna« BOB er berettiget til at indgive en ansøgning om ændring ifølge artikel 13, stk. 1, i dekret nr. 12511 fra ministeriet for landbrugs-, fødevare- og skovbrugspolitik af 14. oktober 2013.

2. Medlemsstat eller tredjeland

Italien

3. Afsnit i varespecifikationen, som berøres af ændringerne

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☒ Tilknytning — ☐ Mærkning — ☒ Andet [emballage]

4. Type ændring

— ☒ Ændring af varespecifikationen for en registreret BOB eller BGB, som ikke anses for at være af mindre omfang i overensstemmelse med artikel 53, stk. 2, tredje afsnit, i forordning (EU) nr. 1151/2012. — ☐ Ændring af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende), og som ikke anses for at være af mindre omfang i overensstemmelse med artikel 53, stk. 2, tredje afsnit, i forordning (EU) nr. 1151/2012.

5. Ændring(er)

Beskrivelse af produktet

Der anmodes om, at følgende afsnit i artikel 2 i specifikationen:

»Farve: grøn med mange brunviolette nuancer«

ændres til:

»Farve: grøn, undertiden med mange brunviolette nuancer«

Ændringen er nødvendig, da nuancen, selv om den er der, ind imellem kan synes mindre tydelig, da dens farvetone ikke er i tilstrækkelig stor kontrast til bladene. Denne faktor kan gøre det vanskeligt at vurdere og fortolke produktet, når der foretages kontrol på stedet.

Der anmodes om, at følgende afsnit vedrørende de kemiske egenskaber ved »Carciofo Spinoso di Sardegna« BOB udgår:

»Jern: højst 0,80 mg pr. 100 g friskt produkt.«

Analysen af indholdet af jern (Fe) i en stikprøve af hoveder fra perioden 2012-2013 viste en betydelig gennemsnitlig forskel (p < 0,001) sammenlignet med hoveder fra perioden 2013-2014, idet prøven fra 2012-2013 gav en værdi på 0,55 ± 0,17 mg/100 g, mens prøven fra 2013-2014 gav en værdi på 1,25 ± 0,54 mg/100 g.

Forskellen på de enkelte års jernindhold i plantevævet kan skyldes forskellige vejrforhold, navnlig nedbørsmønsteret, som kan påvirke forekomsten af jern i jorden.

Det er derfor opfattelsen, at jernindholdet ikke er et passende produktionsparameter for »Carciofo Spinoso di Sardegna« BOB, idet den store forskel i parametrene kan være til hinder for certificeringen af et produkt, der ellers er blevet fremstillet i fuld overensstemmelse med varespecifikationen. Det er derfor nødvendigt at ændre artikel 2 i varespecifikationen og fjerne jernindhold fra de kemiske egenskaber, som er anført i specifikationen.

Produktionsmetode

Der anmodes om, at følgende afsnit i artikel 5 i varespecifikationen:

»Beplantningstætheden skal være mellem 0,7 og 1,2 planter pr. m2«

ændres til:

»Beplantningstætheden skal være mellem 0,6 og 1,2 planter pr. m2. Planterne kan dyrkes som et- eller flerårige planter«.

Behovet for at øge beplantningsafstanden og dermed reducere antallet af planter pr. m2 er opstået på grund af de driftsmæssige behov i forbindelse med afgrødestyring, mekanisering og behovet for at strømline og forbedre bæredygtigheden af skadedyrsbekæmpelse. En øget afstand mellem planterne vil også forbedre håndteringen med høstmaskiner samt forbedre ukrudtsbekæmpelse og lokaliseret indeslutning af skadedyrsangreb. Et lavere antal planter pr. m2 giver både mulighed for bedre forvaltning og øget produktivitet af afgrøderne, navnlig når der anvendes mikroformering til at fremstille bedre og normalt mere robuste kloner.

Endelig vil denne overordnede reduktion bidrage til at reducere sandsynligheden for udbrud af bladskimmel, meldug og gråskimmel ved at forbedre beluftningen omkring afgrøderne og dermed reducere behovet for skadedyrsbekæmpelse ved at gøre den mere effektiv.

Tilknytning

Hvis parameteret for jern slettes fra den analytiske kvantificering, sådan som der anmodes om, berører dette ikke specificiteten af »Carciofo Spinoso di Sardegna«. De særlige træk, der adskiller »Carciofo Spinoso di Sardegna« fra alle andre artiskokker, er bl.a. den afbalancerede smag på grund af indholdet af kulhydrater og fenol og det lave indhold af natrium. Forekomsten af disse elementer har altid gjort det muligt at spise »Carciofo Spinoso di Sardegna« rå, en egenskab, der berettiger til den beskyttede betegnelse og viser dens tilknytning til produktionsområdet.

Emballage

Afsnittet:

»»Carciofo Spinoso di Sardegna« markedsføres i følgende lukkede emballager påført logoet:

— bakker med 2-12 små hele og/eller udskårne hoveder

— pakninger i et materiale, der er egnet til fødevarer, med 500 g til 5 kg

— kasser af træ, pap og plast egnet til fødevarer med 4-60 små hoveder.«

bør ændres til:

»»Carciofo Spinoso di Sardegna« markedsføres i følgende lukkede eller åbne emballager påført logoet:

Lukket emballage:

— bakker med 1-12 små hele og/eller udskårne hoveder

— pakninger i et materiale, der er egnet til fødevarer, med 500 g til 5 kg

— emballage af træ, pap og plast egnet til fødevarer med 1-60 små hoveder med eller uden stængel af en passende størrelse i forhold til antallet af hoveder i hver enkelt type emballage.

Åben emballage:

— Emballage indeholdende hele hoveder (mellem 1 og 6), som er identificerbare gennem en ubrydelig fødevareindpakning. Indpakningen bør dække et enkelt hoved eller højst seks hoveder. Betegnelsens logo og alle de oplysninger, som kræves ifølge varespecifikationen, bør angives på indpakningen.«

Anmodningerne om ændringer i emballagen er nødvendige for at imødekomme markedets konstant skiftende behov og for at garantere en større gennemslagskraft på det store detailmarked, hvilket hidtil ikke er lykkedes med »Carciofo Spinoso di Sardegna«, delvist på grund af den hidtil anvendte emballage. Ændringen sikrer, at der indføres emballager med ét enkelt hoved, at termen »kasser« erstattes af den mere generiske term »emballage«, så andre former for lukket emballage også kan tages i betragtning, f.eks. pakker og plastindpakning (flowindpakning), og endelig at der indføres åben emballage, så »Carciofo Spinoso di Sardegna« kan markedsføres enten som enkelte hoveder eller i bundter på op til seks hoveder.

ENHEDSDOKUMENT

»CARCIOFO SPINOSO DI SARDEGNA«

EU-nr.: IT-PDO-0105-01325 — 7.4.2015

BOB ( X ) BGB ( )

1. Navn

»Carciofo Spinoso di Sardegna«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af det produkt, som navnet i punkt 1 henviser til

»Carciofo Spinoso di Sardegna« opnås med den lokale økotype »Spinoso Sardo«, der kan henføres til plantearten »Cynara scolymus«, og som er kendetegnet ved følgende morfologiske egenskaber: en middelstor, flerårig plante med jordstængel og med hovedknoppen i en højde af 45-70 cm; den er opstigende, yderst velegnet til produktion ved pollinering og forskudt produktion. De grønne stikkende blade er mellemstore og yderst varieret i form: mange er enkeltbladede og andre er flerlappede eller hyppigt fjersnitdelte. Hovedet er aflangt, kegleformet, ret kompakt og mindst 6 cm langt med en diameter på mellem 6 og 13 cm; svøbbladene er store og aflange, farven er grøn, undertiden med brunviolette nuancer, og de afsluttes af en gullig spids; hovedets indre blade er strågule med violette vener; stænglen er 10-40 cm lang (som foreskrevet i forordning (EF) nr. 1466/2003) og den gennemsnitlige tykkelse er 1-3,5 cm.

»Carciofo Spinoso di Sardegna« BOB skal have følgende egenskaber:

Fysiske egenskaber: form: konisk, aflangt og rimelig kompakt hoved; farve: grøn, undertiden med mange brunviolette nuancer; gule spidser på svøbbladene; stilkens struktur: den indvendige del er fiberfattig, sprød og spiselig; den spiselige del: mindst 30 % af det friske hoveds vægt.

Kemiske egenskaber: Kulhydratindholdet mindst 2,5 g pr. 100 g friskt produkt. Polyphenolindholdet mindst 50 mg pr. 100 g friskt produkt. Natrium: højst 0,125 g pr. 100 g frisk produkt.

Organoleptiske egenskaber: duft: kraftig tidsel- og blomsterduft; konsistens: dækbladene er kødfulde og samtidig bløde og sprøde ved bunden; smag: kraftig med en fin balance af bitter og sødlig takket været indholdet af polyphenol og cynarin; skarphed: garvesyrerne, der er naturligt til stede i artiskokken, bemærkes næsten ikke, da de opvejes af den overvejende sødlige note, som skyldes de mange kulhydrater. »Carciofo Spinoso di Sardegna« spises traditionelt i frisk tilstand, og det gælder både hovedet og stænglen, og således udnyttes artiskokkens ernæringsmæssige værdi bedst. Kun »Carciofo Spinoso di Sardegna« i salgskategorierne »Ekstra« og »I« kan opnå den beskyttede oprindelsesbetegnelse.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område:

Alle produktionsetaper af »Carciofo Spinoso di Sardegna« finder sted inden for det i punkt 4 nævnte område.

3.5. Særlige regler vedrørende udskæring, rivning eller emballering osv. af det produkt, som det registrerede navn henviser til

For at »Carciofo Spinoso di Sardegna« kan spises i traditionel frisk tilstand, skal håndteringen reduceres til et minimum, og emballeringen foretages umiddelbart efter høst, da produktet er letfordærveligt, dvs. det mister hurtigt friskheden, der bemærkes ved et mat og slapt hoved og slappe stilke og blade. Hermed garanteres et friskt produkt, som er en fordel, fordi der undgås iltning og fordampning, der kunne medføre ændringer i dets fysiske, organoleptiske og kemiske egenskaber.

»Carciofo Spinoso di Sardegna« markedsføres i følgende lukkede eller åbne emballager påført logoet:

Lukket emballage:

— bakker med 1-12 små hele og/eller udskårne hoveder

— pakninger i et materiale, der er egnet til fødevarer, med 500 g til 5 kg

— emballage af træ, pap og plast egnet til fødevarer med 1-60 små hoveder med eller uden stængel af en passende størrelse i forhold til antallet af hoveder i hver enkelt type emballage.

Åben emballage:

— Emballage indeholdende hele hoveder (mellem 1 og 6), som er identificerbare gennem en ubrydelig fødevareindpakning. Indpakningen bør dække et enkelt hoved eller højst seks hoveder. Betegnelsens logo og alle de oplysninger, som kræves af varespecifikationen, bør angives på indpakningen.

Emballagematerialer, der opfylder gældende EU-bestemmelser herfor, kan ligeledes anvendes. Hver pakning skal indeholde »Carciofo Spinoso di Sardegna« af samme handelskategori. Den synlige del af pakningens indhold skal være repræsentativ for hele indholdet.

3.6. Særlige regler vedrørende mærkning af det produkt, som det registrerede navn henviser til

Mærkningen på hver pakning skal indeholde: betegnelsen »Carciofo Spinoso di Sardegna« BOB og EU-mærket; kategorien »Ekstra« eller »I«; størrelsen; antallet af artiskokker; andre oplysninger i henhold til gældende bestemmelser; logoet.

Logoet består af en stiliseret artiskok (»carciofo spinoso«), der ligner et smilende menneske, idet det takkede omrids af artiskokken viser et ansigt og dets blade som åbne arme i en venlig og imødekommende gestus. Budskabet er, at produktet har en blid smag på trods af dets stikkende ydre.

Den beskyttede oprindelsesbetegnelse skal optræde på mærket med tydelig og uudslettelig skrift i farver, der står i kontrast til mærkets farve, og således at det fremstår tydeligt blandt de andre oplysninger, der skal anføres med mindre skrift end oprindelsesbetegnelsen. Der må ikke anføres andre oplysninger end de udtrykkeligt tilladte. Det er dog tilladt at benytte angivelser, som henviser til firmanavne og private mærker, når blot de ikke indeholder nogen anprisninger eller kan vildlede forbrugerne.

4. Præcis afgrænsning af det geografiske område

Dyrkningen og emballeringen af »Carciofo Spinoso di Sardegna« skal finde sted i de produktionsområder, der er beliggende i følgende kommuner:

I provinsen Cagliari: Assemini, Assemini Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant' Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A.), Ussana, Uta, Villanovafranca, Villaputzu, Villasimius, Villasor og Villaspeciosa.

I provinsen Carbonia-Iglesias: Giba, Masainas, Piscinas, San Giovanni Suergiu, Santadi, Sant'Anna Arresi, Tratalias og Villaperuccio.

I provinsen Medio Campidano: Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro og Villamar.

I provinsen Oristano: Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani og Zerfaliu.

I provinsen Nuoro: Dorgali, Galtellì, Irgoli, Loculi, Onifai, Orosei, Posada, Siniscola og Torpè.

I provinsen Ogliastra: Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia og Tortolì.

I provinsen Sassari: Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso og Tissi.

I provinsen Olbia-Tempo: Badesi, Budoni og San Teodoro.

Det ovennævnte produktionsområde svarer til det område, hvor »Carciofo Spinoso di Sardegna« traditionelt dyrkes. I dette område findes der samtidig alle de bedst egnede jord- og dyrkningsforhold, og derfor har der udviklet sig en kulturarv af erfaringer, traditioner og dyrkningsmæssig indsigt, der garanterer produktets egenskaber.

5. Tilknytning til det geografiske område

Alle jorder i produktionsområdet, jf. punkt 4, hvor der dyrkes »Carciofo Spinoso di Sardegna«, er oprindeligt oversvømmede områder med rigt indhold af fosfor, jern, magnesium, calcium, kalium og organisk materiale, der er overvejende neutral eller lettere alkalisk.

Gennemsnitstemperaturen er om vinteren 11,3 °C, medens den om sommeren er 24 °C. Rimfrost er yderst sjælden, og sne hører til undtagelserne. Den årlige nedbør er særdeles uregelmæssigt fordelt; den er dog størst om vinteren og optræder praktisk talt aldrig om sommeren.

De særlige kendetegn hos »Carciofo Spinoso di Sardegna« er den ringe skarphed, den behagelige smag, der skyldes den fine balance mellem bittert og sødt, og den møre bund, der gør, at artiskokken egner sig til indtagelse i rå tilstand. Andre egenskaber er det høje indhold af polyphenoler og andre næringsmæssige faktorer samt det særligt lave indhold af natrium og jern.

Til slut, men ikke mindre væsentligt, er hovedets beskaffenhed: dækbladene sidder tæt sammen og forhindrer udefra kommende skadestoffer at trænge igennem og sikrer derved produktets sundhed.

De egenskaber, der berettiger ansøgningen om registreringen af »Carciofo Spinoso di Sardegna« som BOB, og som gør, at den adskiller sig fra de andre produkter af samme handelsvare, er den ringe skarphed, den behagelige smag, der skyldes den fine balance mellem bittert og sødt, den møre bund, der indbyder til indtagelse i rå tilstand, det høje indhold af næringsstoffer, der virker rensende for organismen (fremmer diurese, afgifter leveren og mindsker blodets kolesterolindhold), det høje indhold af kulhydrater, mineralsalte, jern, kalium, fosfor og diverse vitaminer, navnlig A-vitaminer.

Disse særlige egenskaber er tæt knyttet til det isolerede dyrkningsområde, der er særlig egnet takket være de traditionelle dyrkningsmetoder og de gunstige jordbundsmæssige, klimatiske og morfologiske forhold. Det høje indhold af calcium, magnesium og kalium, som er kendetegnende for langt de fleste jorder, hvor artiskokken dyrkes, er den væsentligste betydende faktor for plantens modstandsdygtighed over for belastninger, der stammer fra de høje temperaturer og den ringe nedbør. Samtidig er disse marker »kølige«, dybe, hovedsagelig opstået efter oversvømmelser og uden vandmætning, hvilket giver en optimal bytningskapacitet. Dette garanterer plantens fuldstændige optagelse af fosfor, jern og kalium og andre mineralsalte, der giver »Carciofo Spinoso di Sardegna« de beskrevne egenskaber.

De klimatiske faktorer påvirker kvaliteten af »Carciofo Spinoso di Sardegna«, da de er betingende for plantens generelle funktioner, såsom fotosyntese, optagelse af vand og af næringsstoffer. Lyset, og navnlig solindstrålingsintensiteten, er en vigtig klimafaktor, der selv i vintermånederne i vid udstrækning har indflydelse på de kvalitetsmæssige egenskaber hos »Carciofo Spinoso di Sardegna«; det påvirker produktionen af reservestoffer som kulhydrater, der er bestemmende for smagen og gør artiskokken særlig egnet til indtagelse i rå tilstand. Det skal i øvrigt bemærkes, at solindstrålingens intensitet er ensartet i hele produktionsområdet; bredde- og lændegradsforskellene mellem markerne har ingen betydning for plantens rette udvikling.

Udover områdets iboende egnethed er de menneskelige ressourcer gennem traditioner, erfaringer og kapacitet medvirkende til at opnå den bedst mulige artiskok gennem manuel høst, sortering og klassificering. Rodfældning og fjernelse af overflødige skud foretaget af det højt specialiserede lokale personale bidrager yderligere til at opnå et produkt af høj kvalitet. Den optimale kombination af landbrugstekniske faktorer, som plantetidspunkt, dyrkningstæthed, den rette vanding, gødskning og sygdomsbekæmpelse anvendt med omhu såvel som artiskokmarkens begrænsede levetid (1-3 år) og plantens deraf følgende livskraft er medvirkende til at fremme den naturlige egnethed til indtagelse i rå tilstand, som er kendetegnende for »Carciofo Spinoso di Sardegna«.

Set fra en historisk vinkel har artiskokdyrkningen, og navnlig dens miljømæssige tilknytning, sine rødder i den fønikiske periode og gennemløber adskillige århundreder helt op til vor tid, hvor den udgør en af Sardiniens — og Italiens — væsentligste landbrugsafgrøder. Skriftlige vidnesbyrd om artiskokkens tilstedeværelse i Sardinien optræder allerede i anden halvdel af 1700-tallet; Andrea Manca dell'Arca, en adelsmand fra Sassari, giver i værket »Agricoltura di Sardegna« (»Landbrug i Sardinien«) offentliggjort i 1780 et afsnit følgende overskrift: »Tidsel og artiskok. Udbredelse. Sorter. Dyrkning. Anvendelse.« Der findes ligeledes vidnesbyrd om eksistensen af »Carciofo Spinoso di Sardegna« i de første årtier af forrige århundrede i Max Leopold Wagners »La vita rustica della Sardegna riflessa nella lingua« (»Landlivets afspejling i sproget på Sardinien«), der blev offentliggjort i 1921 i Heidelberg, Tyskland. Fra de første årtier af 1900-tallet sker der en omfattende fornyelse af Sardiniens landbrug, og fra at være en produktion til eget forbrug bliver artiskokdyrkningen til en specialiseret afgrøde med sigte på både de nationale og internationale markeder. Det er i denne periode, at den store handelsmæssige udvikling sker, der gør »Carciofo Spinoso di Sardegna« kendt i vide kredse; det kan i talrige kilder læses, at artiskokken blev solgt på øens markeder som et unikt produkt og blev til en del af Sardiniens identitet med både kvalitets- og oprindelsescertifikat fra begyndelsen af 1900-tallet, og produktet blev påskønnet og efterspurgt af forbrugerne. Produktets historiske oprindelse har i tidens løb fået forbrugeren til at identificere »Carciofo Spinoso di Sardegna« med øen Sardinien; i dagligt sprog optræder »Carciofo Spinoso di Sardegna« på diverse restauranters menukort, på varemærker og i salgsdokumenter; heraf er opstået ønsket om at formalisere anvendelsen af den pågældende betegnelse for at gøre tilknytningen uløseligt forbundet med produktets egenskaber og Sardinien og beskytte forbrugerne og producenterne mod eventuelle ukorrekte og fejlagtige anvendelser.

Henvisning til offentliggørelsen af varespecifikationen:

(Artikel 6, stk. 1, andet afsnit, i denne forordning)

Denne forvaltning har indledt den nationale indsigelsesprocedure ved at offentliggøre forslaget om ændring af varespecifikationen for »Carciofo Spinoso di Sardegna« BOB i Gazzetta ufficiale (det italienske statstidende) nr. 42 af 20. februar 2015.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

direkte på ministeriets websted (http://www.politicheagricole.it) ved at klikke på »Prodotti DOP IGP« (i skærmens øverste højre hjørne) og derefter på »Prodotti DOP IGP STG« (i skærmens venstre side) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.